​​ພວກ​ໂຈນ​ສະ​ລັດ ປ່ອຍ​ ເຮືອ​ບັນທຸກ​ນ້ຳ​ມັນ ຂອງຫວຽດນາມ​ແລ້ວ
ບໍລິສັດ​ສ້າງ​ກຳ​ປັ່ນຫາ​ປາ Hai Phong ທີ່​​ເປັນ​​ເຈົ້າ​ຂອງ​ເຮືອ ກ່າວ​ວ່າ ມີ​ໂຈນ​ສະ​ລັດ​ສິບ​ຄົນ ທີ່​ຖື​ອາວຸດ​ປືນ ເຂົ້າ​ປຸ້ນກຳ​ປັ່ນ ​ແລະ​ລັກ​ເອົາ​ສ່ວນ​ນຶ່ງ ​ຂອງ​ນ້ຳ​ມັນ 5 ພັນໂຕນ ​ໄປ.
ພວກໂຈນສະລັດທີ່ຍຶດເອົາເຮືອບັນທຸກນ້ຳມັນຂອງຫວຽດນາມ ໃນອາທິດແລ້ວນີ້ ນອກຝັ່ງທະເລຂອງສິງກະໂປນັ້ນ ໄດ້ປ່ອຍເຮືອ ລຳນັ້ນແລ້ວ ຫຼັງຈາກທີ່ໄດ້ລັກເອົານ້ຳມັນໄປຢ່າງຫລວງຫລາຍ ກຳປັ່ນ Sunrise-689 ໄດ້ຫາຍໄປຈາກຈໍເຣດາ ບໍ່ດົນຫຼັງຈາກທີ່ ໄດ້ອອກຈາກສິງກະໂປໄປ ໃນວັນພະຫັດແລ້ວນີ້ ແລະຫຼັງຈາກ ຕໍ່ມານັ້ນ ກໍໄດ້ມີຫຼາຍໆປະເທດຊ່ວຍກັນອອກຄົ້ນຫາ ບໍລິສັດສ້າງກຳປັ່ນຫາປາ Hai Phong ທີ່ເປັນເຈົ້າຂອງເຮືອ ກ່າວວ່າ ມີໂຈນສະລັດສິບຄົນທີ່ຖືອາວຸດປືນ ເຂົ້າປຸ້ນກຳປັ່ນລຳດັ່ງກ່າວ ແລະລັກເອົາສ່ວນນຶ່ງຂອງນ້ຳມັນ 5 ພັນ ໂຕນ ໄປ ຈໍານວນທີ່ແທ້ຈິງຂອງນ້ຳມັນທີ່ຖືກພວກໂຈນສະລັດລັກເອົາໄດ້ນັ້ນ ຍັງບໍ່ທັນເປັນທີ່ຈະແຈ້ງເທື່ອວ່າ ພວກໂຈນສະລັດໄດ້ເຂົ້າຂະໜາບຂ້າງເຮືອ ດ້ວຍເຮືອໄວສອງລຳ ບໍລິສັດກ່າວວ່າ ກຳປັ່ນໄດ້ຖືກປ່ອຍໃນວັນພະຫັດມື້ນີ້ ແລະເວລານີ້ ກຳລັງຖືກພາເຂົ້າຝັ່ງພາຍໃຕ້ການຄຸ້ມກັນ ຂອງໜ່ວຍທະຫານຍາມຝັ່ງຫວຽດນາມ ບໍລິສັດຍັງກ່າວອີກວ່າ ລູກເຮືອ 2 ຄົນ ໃນຈຳນວນ 18 ຄົນ ໄດ້ຮັບບາດເຈັບ ເບິ່ງຄືວ່າ ພວກໂຈນສະລັດສາມາດຫລົບຫຼີກຈາກການຕິດຕາມໄດ້ ຫຼັງຈາກທີ່ໄດ້ທຳລາຍລະບົບສື່ສານ ແລະລະບົບນຳທາງ ຂອງກຳປັ່ນ ການໂຈມຕີຂອງພວກໂຈນສະລັດ ໄດ້ເພີ້ມຂຶ້ນໃນເມື່ອໄວໆມານີ້  ໃນເຂດເອເຊຍຕາເວັນອອກສຽງໃຕ້ ບ່ອນທີ່ຫ້ອງການເດີນເຮືອທາງທະເລນາໆຊາດ ກ່າວວ່າ ມີກຳປັ່ນ ຢ່າງນ້ອຍ 12 ລຳແລ້ວ ຖືກຈີ້ໄປ ນັບຕັ້ງແຕ່ເດືອນເມສາເປັນຕົ້ນມາ